**Koľké dno už bolo prerazené?**

Publicisti s obľubou používajú pri prešľapoch politikov bonmot „prerazil ďalšie dno...“ Pri škandále Borisa Kollára s mlátením svojej „ex“ som si položil otázku: Koľké dno to už naši politici prerazili? Priznám sa, že ja som si myslel, že to najhlbšie dno prerazili dve naše poslankyne, ktoré sa v krčme pobili ako najposlednejšie pobehlice. Občas sme v televízii videli bitky cudzokrajných poslancov v parlamente, ale nikdy to neboli ženy – a navyše v krčme. Pretože to v konečnom dôsledku to bola krčma, aj keď sa to zariadenie vznešenejšie nazýva. Očividne to nebolo najhlbšie dno, pretože jedna z tých bitkáriek sa hrdí tretím miestom na kandidátke svojej strany. Naozaj to nikomu neprekáža? Nikto v tej strane nemá v sebe morálny kompas, aby povedal, že to je príliš, stiahnime ju z očí verejnosti? A je vrcholom farizejstva, ak táto strana žiada odstúpenie Borisa Kollára. Pretože tým, že zo svojej bitkárky robia jedného z lídrov, nastavujú novú normu: Že je v poriadku, ak si ženy navzájom trieskajú po papuli. Prečo to potom nemôže urobiť Borisko? Ak žiadny politik neodstúpil zo svojej funkcie kvôli plagiátorstvu, stalo sa plagiátorstvo novou normou, alebo je to stále podvod? Ak je to podvod, tak kandidátky strán sa hemžia a budú hemžiť podvodníkmi. A takíto podvodníci sú hrdými lídrami, či sú už v parlamente, alebo netrpezlivo prešľapujú pred jeho bránami, aby doňho znovu vstúpili. A ešte sa tvária ako záchrancovia národa. Uvedomte si, ľudia, že poslední dvaja predsedovia parlamentu boli plagiátori! A po posledných voľbách aj predseda vlády, aj predseda parlamentu boli plagiátori! Podvodníci a bitkárky v parlamente, kriminálnik na čele špeciálnej prokuratúry, minister, ktorý si pre seba ulieva milióny z eurofondov, poslanci, čo sa v parlamente oblievajú vodou, ďalší, ktorí sa v Dubaji opíjali za štátne peniaze – kam sme sa to dostali? A na koľké dná som si v tejto chvíli nespomenul? Ešte stále sme sa nedostali na to najposlednejšie, najhlbšie dno? Neviem, ale jedno viem isto: Demokracia má zle nastavené pravidlá, ak takýto morálny odpad môže vládnuť.

Dr. Štefan Paulov